எதிர் வீட்டு ஜன்னல் கைதி  - காதல் கவிதை

நீரோடைப் பேச்சே ! 
 அனாதையின் தீராத பசியே .! 
 அன்பு மது ஏந்தி நிற்கும் 
  அழகுக் கோப்பையே ! 
 இதயப் புத்தகத்தை 
  இரவலாக வாங்கிப் போன 
  எதிர் வீட்டு ஜன்னல் கைதியே ! 
 ஆசை முற்றிய கதிர் நீ 
  அதனால் தான் 
  நிமிராமல் நின்றாயோ ! 
 உன்னை நான் 
  வானத்தில் தேடுகின்றேன் . 
 உன் நினைவுகளின் சுமையை 
  என் நெடுமூச்சு தாங்குகிறது . 
 உன் கனவுகளின் சுகம் தான் 
  என் உயிருக்கு 
  கைவிலங்கு போட்டிருக்கிறது . 
 விழி வாசலில் 
  கண்ணீர் முத்துக்களால் 
  "நல்வரவுக்"கோலமிட்டுக் 
  காத்திருக்கின்றேன் . 
 விடிகாலையே.! 
 விரைந்து நீ வரமாட்டாயா.?